Hér er auðvitað um að ræða þumalputtareglur um hvað nauðsynlegt er að losa úr búrskápnum ... fyrr en síðar . Útrunnar niðursuðudósir : Ótrúlegt en satt þá er síðasti söludagur á niðursuðudósum og í ansi mörgum búrskápum er að finna útrunnar dósir . Þetta er eitt af þessum prinsipp atriðum . Ananasdós sem rann út 1993 er ekki að fara að gera neitt fyrir jólafrómasinn og má eiginlega bara fara í ruslið . Munið þó að endurvinna . Gamalt krydd : Þetta gæti komið einhverjum í opna skjöldu en staðreyndin er sú að krydd skemmist og missir bragðgæðin . Margir halda nefnilega að krydd sé eilífðareign og fara fremur sparlega með það . Það er argasti misskilningur og skilaboð okkar eru að nota kryddið af ástríðu og endurnýja reglulega . Krydd sem keypt var á Costa del Sol árið 2001 er að öllum líkindum orðið frekar lúið . Olíur sem farnar eru að þrána : Olíur skemmast og skemmdar olíur eru hræðilegar . Flóknara er það ekki og fínar olíur sem búið er að geyma inni í búri svo árum skiptir eru að öllum líkindum löngu búnar að missa bragðgæðin . Kex og drasl : Einhverra hluta vegna eiga búrskápar það til að geyma kynstrin öll af gömlu og þurru kexi . Hér er um að ræða almenna þurrvöru sem dagar þar uppi og endar á að vera aldrei notuð og taka bara pláss . Losaðu þig við þennan óþarfa . Sjálfrar / sjálfs þín vegna . Gamalt kaffi : Það er fátt verra en eldgamalt kaffi . Hér þarf ekkert að fjölyrða neitt enda segir það sig sjálft . Eins og sjá má á þessum lista er nauðsynlegt að fara reglulega í gegnum skápakostinn og hreinsa út . Við erum flest alltof fastheldin á gamalt dót og oftar en ekki hefur maður ekki hugmynd um hvað leynist innst í skápunum . Í kaupbæti færðu léttari lund og nánast áþreifanlega gleðitilfinningu því eins og við könnumst öll við er fátt frábærara en nýþrifnir skápar .